Velušić
Velušić falu Horvátországban Šibenik-Knin megyében. Közigazgatásilag Drnišhez tartozik.

Fekvése 
Knintől légvonalban 13, közúton 25 km-re délre, községközpontjától légvonalban 5, közúton 9 km-re északra, Dalmácia középső részén fekszik.

Története 
A település a középkorban Nečven várának uradalmához tartozott. A várral együtt 1522-ben foglalta el a török. A klisszai szandzsák 1550. évi összeírásában a Petrovo polje vlach települései között szerepel. 1683-ban a velencei hadak szabadították fel a török uralom alól. 1797-ben a Velencei Köztársaság megszűnésével a Habsburg Birodalom része lett. 1806-ban Napóleon csapatai foglalták el és 1813-ig francia uralom alatt állt. Napóleon bukása után ismét Habsburg uralom következett, mely az első világháború végéig tartott. A település határában a 19. század végén kezdődött meg a szénbányászat. 1903-ban a szén szállítására megépült a Siverić-Velušić vasútvonal. A falunak 1857-ben 368, 1910-ben 517 lakosa volt. Az első világháború után előbb a Szerb Királyság, majd rövid ideig az Olasz Királyság, ezután a Szerb-Horvát-Szlovén Királyság, majd Jugoszlávia része lett. 1991-ben lakóinak 53 százaléka szerb, 44 százaléka horvát volt. Szerb lakói csatlakoztak a Krajinai Szerb Köztársasághoz. A horvát hadsereg 1995 augusztusában a Vihar hadművelet során foglalta vissza a települést. Szerb lakóinak nagy része elmenekült. 2001-ben már a horvátok voltak többségben (65,93%). 2011-ben a településnek 90 lakosa volt.

Lakosság

Nevezetességei 
Szent György tiszteletére szentelt szerb pravoszláv temploma 1885-ben épült. Egyszerű, négyszög alaprajzú épület, homlokzatán kis rózsaablakkal. Homlokzata felett áll a dalmát templomokra jellemző pengefalú harangtorony, benne két haranggal. A templom mellett temető található.

Jegyzetek

További információk
 Drniš község hivatalos oldala 
 Knin turisztikai irodájának honlapja 
 A dalmáciai pravoszláv püspökség honlapja 

Šibenik-Knin megye települései